CELEX: 62006TN0386
Language: el
Date: 2006-12-15 00:00:00
Title: Υπόθεση T-386/06: Προσφυγή της 15ης Δεκεμβρίου 2006 — Pegler κατά Επιτροπής

27.1.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 20/34
            
         Προσφυγή της 15ης Δεκεμβρίου 2006 — Pegler κατά Επιτροπής
   (Υπόθεση T-386/06)
   (2007/C 20/51)
   Γλώσσα διαδικασίας: η αγγλική
   Διάδικοι
   
      Προσφεύγουσα: Pegler Ltd (Doncaster, Ηνωμένο Βασίλειο) (εκπρόσωποι: R. Thompson, QC, και A. Collinson, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τα άρθρα 1 και 3 της αποφάσεως της Επιτροπής COMP/F-1/38.121 κατά το μέτρο που την αφορούν·
            
         
               —
            
            
               να ακυρώσει το άρθρο 2, στοιχείο η', της αποφάσεως αυτής, καθόσον της επιβάλλει πρόστιμο για το ποσό του οποίου ευθύνεται εις ολόκληρον·
            
         
               —
            
            
               επικουρικώς, να μειώσει το επιβληθέν, βάσει του άρθρου 2, στοιχείο η', της εν λόγω αποφάσεως, πρόστιμο σε 5.2 εκατομμύρια ευρώ·
            
         
               —
            
            
               να μειώσει το πρόστιμο για το ποσό του οποίου, βάσει του άρθρου 2, στοιχείο η', της αποφάσεως, η προσφεύγουσα ευθύνεται εις ολόκληρον σε 1.7 εκατομμύρια ευρώ και
            
         
               —
            
            
               εν πάση περιπτώσει, να καταδικάσει την καθής στα δικαστικά έξοδα..
            
         Ισχυρισμοί και κύρια επιχειρήματα
   Η προσφεύγουσα ζητεί τη μερική ακύρωση της αποφάσεως της Επιτροπής C(2006) 4180 τελικό της 20ης Σεπτεμβρίου 2006 στην υπόθεση COMP/F-1/38.121 — Συνδέσεις, με την οποία η Επιτροπή έκρινε ότι ορισμένες επιχειρήσεις, μεταξύ των οποίων και η προσφεύγουσα, παρέβησαν από κοινού το άρθρο 81 ΕΚ και το άρθρο 53 της συμφωνίας για τον Ευρωπαϊκό Οικονομικό Χώρο, καθόσον καθόρισαν τιμές, συνήψαν συμφωνίες περί τιμοκαταλόγων, περί εκπτώσεων και επιστροφών τιμήματος και περί εφαρμογής μηχανισμών συντονισμού των αυξήσεων των τιμών, κατένειμαν εθνικές αγορές και πελάτες και αντάλλαξαν άλλες εμπορικές πληροφορίες.
   Προς στήριξη της προσφυγής της, η προσφεύγουσα ισχυρίζεται ότι η Επιτροπή δεν έλαβε υπόψη έγγραφα αποδεικτικά στοιχεία τα οποία της προσκόμισε και ότι η προσβαλλόμενη απόφαση έπρεπε να απευθυνθεί αποκλειστικώς στην Tomkins, πρώην μητρική της εταιρία, για τους ακόλουθους λόγους.
   Όσον αφορά το χρονικό διάστημα από τις 31 Δεκεμβρίου 1988 έως τις 20 Ιανουαρίου 1989, η προσφεύγουσα ισχυρίζεται ότι η Επιτροπή της καταλόγισε ευθύνη απλώς και μόνο λόγω του ότι στις 20 Ιανουαρίου απέκτησε την εμπορική επωνυμία «Pegler Ltd» και λόγω της υπάρξεως σχέσεως αντιπροσωπείας με την εταιρία FHT Holdings Ltd (στο εξής: FHT) του ομίλου Tomkins, ενώ, στο πλαίσιο της σχέσεως αυτής, δεν της μεταβιβάσθηκαν ούτε στοιχεία του ενεργητικού ούτε προσωπικό ούτε υποχρεώσεις, αλλά παρέμενε αφανής, χωρίς να εισπράττει αμοιβή ως αντιπρόσωπος της FHT.
   Όσον αφορά τη χρονική περίοδο από τις 20 Ιανουαρίου 1989 έως τις 29 Οκτωβρίου 1993, η προσφεύγουσα υποστηρίζει ότι η Επιτροπή της καταλόγισε ευθύνη για πράξεις τις οποίες θα μπορούσε να πραγματοποιήσει μόνον ως αντιπρόσωπος της HFT, καίτοι, στην προκειμένη περίπτωση, η FHT είχε στην κυριότητά της όλα τα στοιχεία του ενεργητικού, απασχολούσε όλο το προσωπικό και υπείχε όλες τις υποχρεώσεις που συνδέονταν με τον κύκλο εργασιών της Pegler.
   Κατά την άποψη της προσφεύγουσας, η Επιτροπή δεν προσδιόρισε επακριβώς τον αποδέκτη της προσβαλλόμενης αποφάσεως και, κατόπιν αυτού, απηύθυνε την απόφασή της επί των ίδιων πραγματικών περιστατικών σε δύο διαφορετικές επιχειρήσεις.
   Επιπλέον, η προσφεύγουσα ισχυρίζεται ότι η Επιτροπή έκρινε, κατά παραβίαση της αρχής της ίσης μεταχειρίσεως και κατά παράβαση τόσο του άρθρου 23 του κανονισμού 1/2003 (1) όσο και των κατευθυντηρίων γραμμών της για τον υπολογισμό των προστίμων (2), ότι δύο διαφορετικές επιχειρήσεις ευθύνονται εις ολόκληρον για πρόστιμο, το ύψος του οποίου προσδιορίσθηκε βάσει της ατομικής καταστάσεως μίας μόνον εξ αυτών, ήτοι της Tomkins, και όχι βάσει των περιστάσεων που προσιδίαζαν σε καθεμία χωριστά.
   Επικουρικώς, η προσφεύγουσα υποστηρίζει ότι η Επιτροπή, υπολογίζοντας το πρόστιμο το οποίο της επέβαλε βάσει της ατομικής καταστάσεως μιας άλλης εταιρίας, ήτοι της Tomkins, δεν τήρησε ούτε τις κατευθυντήριες γραμμές για τον υπολογισμό των προστίμων ούτε την πάγιά της τακτική ούτε τις αρχές της απαγορεύσεως των διακρίσεων και της ίσης μεταχειρίσεως. Επιπλέον, η προσφεύγουσα ισχυρίζεται ότι η Επιτροπή υπέπεσε σε σφάλμα κατά τον υπολογισμό του προστίμου.
   
      (1)  Κανονισμός 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ 2003 L 1, σ. 1).
   
      (2)  Ανακοίνωση της Επιτροπής, της 14ης Ιανουαρίου 1998, σχετικά με κατευθυντήριες γραμμές για τον υπολογισμό των προστίμων που επιβάλλονται δυνάμει του άρθρου 15, παράγραφος 2, του κανονισμού 17 και του άρθρου 65, παράγραφος 5, της συνθήκης ΕΚΑΧ (ΕΕ 1998 C 9, σ. 3).